மீப்பதமையரம் ஒரு செண்டிமீட்டருக்கு 33 பற்கள் என்ற அளவில் உருவாக்கப்பட்டிருக்கும்.  இந்த அரத்தைப் போல் துல்லிய நேர்த்தியுடன் வேறு வகை அரம் எதுவும் செயல்புரியாது. மீப்பதமையரம் அரம்பத்தின் பற்களை அராவிக் கூர்மைப்படுத்தவும், கருவிகளின் கூர்முனையை நேர்த்தியாக்கவும், தளத்தை வழுவழுப்பாக்கவும் பயன்படுகிறது. “நுணங்கு அரம் நுவறிய நுண் நீர் மாமை” என்பது மலைபடுகடாம். (பாடல் வரி 35) அரத்தின் முகப்பகுதியில் (face) பற்கள் தொடர்ச்சியாக  வெட்டப்பட்டிருக்கும். பற்கள் ஒன்றுக்கொன்று இணையாக (parallel)  இருக்கும். முகத்தின் மையக்கோட்டிலிருந்து 75 பாகை கோணத்தில் பற்கள் அமைந்திருக்கும். அதிக அழுத்தம் கொடுக்காமல் அராவி வழு வழுப்பான தளத்தை உருவாக்க ஒருகொத்தரம் பயன்படுகிறது. கத்தி, கத்தரி, அரம்பம் போன்றவற்றில் கூரிய வெட்டு விளிம்பு உண்டாக்கவும் பயன்படுகிறது.